‘Resessie in SA onvermydelik as beleid nie verander’Argieffoto Frans Cronje, die uitvoerende hoof van die SAIRV, het in ŉ verklaring gesê die BBP-data vir die eerste kwartaal van die jaar toon ŉ skerp daling in ekonomiese groei van 1,2%. Die data is Woensdag deur Statistiek SA bekendgemaak. “Die hoofredes vir die swak ekonomiese groei is die daling in die groei van die myn- en landbousektore. Albei sektore word ondermyn deur vyandige en teenproduktiewe beleidmaking,” het Cronje gesê. “Ideologie speel ŉ te groot rol in die regering se beleidmaking en daar is ŉ huiwerigheid om te aanvaar dat hierdie ideologieë nie in die regte wêreld werk nie. Ondanks stellings dat ekonomiese groei van sleutelbelang is, sien ons nie veel in die regering se beleidstellings wat aandui dat die kabinet ernstig is om die ekonomie om te keer nie.” Cronje het gesê dit is noodsaaklik dat veranderinge in mynbedryfbeleidstellings en arbeidswetgewing aangebring word, spesifiek met betrekking tot stakings, beskerming van buitelandse beleggings en die hangende wetgewing op onteiening. “Die arbeidsmark moet tot ŉ aansienlike mate dereguleer word en die bemagtigingsbeleid moet so aangepas word dat dit beleggers nie afskrik nie. Daarby moet eiendomsregte ook beskerm word. Sonder hierdie stappe is dit moeilik om te sien hoe Suid-Afrika ŉ resessie kan vermy, wat ongetwyfeld tot ŉ kredietafgradering sal lei teen die einde van die jaar.” Die kredietgradeerder Fitch het vandeesweek Standard & Poor’s en Moody’s se voorbeeld gevolg deur Suid-Afrika se kredietgradering onveranderd te laat.